CELEX: 32016R0080
Language: fi
Date: 2016-01-13 00:00:00
Title: Komission täytäntöönpanoasetus (EU) 2016/80, annettu 13 päivänä tammikuuta 2016, nimityksen kirjaamisesta suojattujen alkuperänimitysten ja suojattujen maantieteellisten merkintöjen rekisteriin (Σταφίδα Σουλτανίνα Κρήτης (Stafida Soultanina Kritis) (SMM))

26.1.2016   
            
            
               FI
            
            
               Euroopan unionin virallinen lehti
            
            
               L 17/3
            
         KOMISSION TÄYTÄNTÖÖNPANOASETUS (EU) 2016/80,
   annettu 13 päivänä tammikuuta 2016,
   nimityksen kirjaamisesta suojattujen alkuperänimitysten ja suojattujen maantieteellisten merkintöjen rekisteriin (Σταφίδα Σουλτανίνα Κρήτης (Stafida Soultanina Kritis) (SMM))
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon maataloustuotteiden ja elintarvikkeiden laatujärjestelmistä 21 päivänä marraskuuta 2012 annetun Euroopan parlamentin ja neuvoston asetuksen (EU) N:o 1151/2012 (1) ja erityisesti sen 52 artiklan 3 kohdan b alakohdan,
   sekä katsoo seuraavaa:
   
               (1)
            
            
               Kreikan hakemus nimityksen ”Σταφίδα Σουλτανίνα Κρήτης” (Stafida Soultanina Kritis) rekisteröimiseksi julkaistiin Euroopan unionin virallisessa lehdessä
                   (2) asetuksen (EU) N:o 1151/2012 50 artiklan 2 kohdan a alakohdan mukaisesti.
            
         
               (2)
            
            
               Komissio sai 26 päivänä kesäkuuta 2014 vastaväiteilmoituksen turkkilaiselta Izmir Commodity Exchange -tavarapörssiltä. Tämän vastaväiteilmoituksen jälkeen toimitettiin 26 päivänä elokuuta 2014 kirjeitse perusteltu vastaväite.
            
         
               (3)
            
            
               Komissio tarkasteli vastaväitettä ja totesi, että se voidaan ottaa käsiteltäväksi asetuksen (EU) N:o 1151/2012 10 artiklan mukaisesti. Sen vuoksi komissio kehotti 26 päivänä syyskuuta 2014 päivätyllä kirjeellä asianomaisia osapuolia neuvottelemaan ja sopimaan asiasta keskenään sisäisiä menettelyjään noudattaen.
            
         
               (4)
            
            
               Osapuolet eivät päässeet asiasta sopimukseen määräajan kuluessa.
            
         
               (5)
            
            
               Koska sopimukseen ei päästy, komission olisi tehtävä päätös asetuksen (EU) N:o 1151/2012 52 artiklan 3 kohdan b alakohdassa tarkoitettua menettelyä noudattaen.
            
         
               (6)
            
            
               Vastaväitteen esittäjä väittää, ettei hakemus vastaa asetuksen (EU) N:o 1151/2012 5 artiklassa, 6 artiklan 3 ja 4 kohdassa eikä 7 artiklan 1 kohdassa säädettyjä edellytyksiä. Vastaväitteen esittäjän mielestä tuotteen ominaisuudet eivät tee siitä muista erottuvaa, koska tuotteen laatuun merkittävästi vaikuttavat ilmasto- ja maaperäolosuhteet ovat samat kuin Turkissa. Lisäksi sanat sultan ja sultaniye ovat etymologiselta alkuperältään turkkilaisia (Anatolian alueelta). Sen vuoksi ilmaisu ”Soultanina” olisi lähtöisin Turkista. Väitteen mukaan tuote nimeltään ”Aegean Sultana”, joka on samankaltainen kuin ”Σταφίδα Σουλτανίνα Κρήτης” (Stafida Soultanina Kritis), on sitä paitsi rekisteröity suojattuna alkuperänimityksenä Turkissa, ja siitä on tullut tavaramerkki. Ilmaisun ”Soultanina” esiintyminen kreikkalaisessa nimessä olisi näin ollen uhka turkkilaiselle rekisteröidylle nimelle, loisi epäreilua kilpailua ja johtaisi kuluttajia harhaan. Ilmaisun ”Soultanina” katsotaan myös olevan homonyyminen jo rekisteröidyn nimen kanssa, eikä sitä sen vuoksi voisi rekisteröidä, joten koko hakemus olisi hylättävä.
            
         
               (7)
            
            
               Huolimatta vastaväitteen esittäjän toimittamista edellä mainituista väitteistä, suojattu maantieteellinen merkintä ”Σταφίδα Σουλτανίνα Κρήτης” (Stafida Soultanina Kritis) olisi rekisteröitävä seuraavista syistä.
            
         
               (8)
            
            
               Nimen anatolialaista alkuperää ei kiistetä. Koska ilmaisu ”Soultanina” on kuitenkin tullut merkitsemään viiniköynnöslajiketta, jota viljellään monissa maissa, se ei ole enää yhteydessä alkuperään. Sen vuoksi se voi laillisesti viitata tuotteeseen, joka ei ole peräisin Anatoliasta. ”Soultanina” on luokiteltu viiniköynnöslajikkeeksi jo komission asetuksessa (ETY) N:o 3800/81 (3). Tällä hetkellä sovellettavassa oikeuskehyksessä ”Soultanina” ilmoitettiin komission asetuksen (EY) N:o 607/2009 (4) 63 artiklan 1 kohdan d alakohdan mukaiseksi rypälelajikkeeksi.
            
         
               (9)
            
            
               Tuotteen ”Σταφίδα Σουλτανίνα Κρήτης” (Stafida Soultanina Kritis) (SMM) ominaispiirteiden osalta yhtenäisessä asiakirjassa kuvaillaan asianmukaisesti ja perusteellisesti tuotteen erityisominaisuuksien ja maantieteellisen alueen välistä yhteyttä. Tuotteen sokeripitoisuus on korkea (vähintään 75 %) ja kosteuspitoisuus alhainen (enintään 16 %). Kreetan kalkkipitoinen maaperä tuottaa viiniköynnöksiä, joiden rypäleet ovat suuremman sokeripitoisuuden vuoksi erittäin korkealaatuisia. Myös vähäiset sateet ja runsas auringonpaiste heinä-elokuussa, jolloin rypäleet kypsyvät, vaikuttavat suotuisasti niiden sokeripitoisuuteen. Jos kyseinä kuukausina sataa, rypäleiden sokeripitoisuus vähenee, mikä vaikuttaa niiden laatuun. Kuivat ja kuumat ilmasto-olot sekä se, että rypäleet upotetaan emäksiseen liuokseen osana rusinoiden tuotantoprosessia, johtaa nopeaan kosteudenmenetykseen ja samanaikaisesti sokeripitoisuuden lisääntymiseen. Näin rypäleiden tummuminen pysähtyy, ja ne saavat luonteenomaisen värinsä. Izmir Commodity Exchange ei ole toimittanut päteviä perusteluja kyseisten seikkojen kiistämiseksi.
            
         
               (10)
            
            
               Turkkilainen tuote ”Aegean Sultanas” ei ole EU:n lainsäädännön mukaan rekisteröity SMM-tuote. Sillä ei ole asetuksen (EU) N:o 1151/2012 mukaista erityissuojaa. Sitä ei etenkään voida pitää asetuksen (EU) N:o 1151/2012 6 artiklan 3 kohdan mukaisena esteenä homonyymisen nimen rekisteröimiseksi. Joka tapauksessa ”Soultanina” ei ole Aegean Sultanas -tuotteen kanssa homonyyminen nimi.
            
         
               (11)
            
            
               Nimi ”Soultanina” ei sinällään todennäköisesti johda kuluttajia harhaan tuotteen alkuperän suhteen, koska se tunnetaan yleisesti viiniköynnöslajikkeena, jota voidaan viljellä kaikkialla maailmassa. Tässä nimenomaisessa tapauksessa nimen ”Soultanina” yhteydessä esiintyy maantieteellinen ilmaisu (”Kritis”), mikä poistaa mahdolliset epäilyt tuotteen alkuperästä.
            
         
               (12)
            
            
               Nimelle ”Σταφίδα Σουλτανίνα Κρήτης” (Stafida Soultanina Kritis) myönnetystä suojasta riippumatta nimeä ”Soultanina” voidaan edelleen käyttää unionin alueella edellyttäen, että unionin oikeusjärjestyksessä sovellettavia periaatteita ja sääntöjä noudatetaan.
            
         
               (13)
            
            
               Vastaväitteessä ei mainita rekisteröidyksi väitetyn tavaramerkin täsmällisiä tietoja. Siinä ei mainita, että Turkilla olisi rekisteröity tavaramerkki EU:n alueella.
            
         
               (14)
            
            
               Edellä mainituista syistä tehdään se päätelmä, että nimi ”Σταφίδα Σουλτανίνα Κρήτης” (Stafida Soultanina Kritis) (SMM) olisi kirjattava suojattujen alkuperänimitysten ja suojattujen maantieteellisten merkintöjen rekisteriin.
            
         
               (15)
            
            
               Tässä asetuksessa säädetyt toimenpiteet ovat maataloustuotteiden laatupolitiikkakomitean lausunnon mukaiset,
            
         ON HYVÄKSYNYT TÄMÄN ASETUKSEN:
   1 artikla
   Rekisteröidään nimitys ”Σταφίδα Σουλτανίνα Κρήτης” (Stafida Soultanina Kritis) (SMM).
   Ensimmäisessä kohdassa mainittu nimitys viittaa komission täytäntöönpanoasetuksen (EU) N:o 668/2014 (5) liitteessä XI mainitun luokan 1.6 ”Hedelmät, vihannekset ja viljat sellaisenaan tai jalostettuina” tuotteeseen.
   2 artikla
   Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
   
      Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
      Tehty Brysselissä 13 päivänä tammikuuta 2016.
      
         
            Komission puolesta
         
         
            Puheenjohtaja
         
         Jean-Claude JUNCKER
      
   
   
      (1)  EUVL L 343, 14.12.2012, s. 1.
   
      (2)  EUVL C 101, 5.4.2014, s. 7.
   
      (3)  Komission asetus (ETY) N:o 3800/81, annettu 16 päivänä joulukuuta 1981, viiniköynnöslajikkeiden luokittelusta (EYVL L 381, 31.12.1981, s. 1).
   
      (4)  Komission asetus (EY) N:o 607/2009, annettu 14 päivänä heinäkuuta 2009, neuvoston asetuksen (EY) N:o 479/2008 soveltamista koskevista eräistä yksityiskohtaisista säännöistä tiettyjen viinialan tuotteiden suojattujen alkuperänimitysten, maantieteellisten merkintöjen ja perinteisten merkintöjen sekä merkintöjen ja esittelyn osalta (EUVL L 193, 24.7.2009, s. 60).
   
      (5)  Komission täytäntöönpanoasetus (EU) N:o 668/2014, annettu 13 päivänä kesäkuuta 2014, maataloustuotteiden ja elintarvikkeiden laatujärjestelmistä annetun Euroopan parlamentin ja neuvoston asetuksen (EU) N:o 1151/2012 soveltamissäännöistä (EUVL L 179, 19.6.2014, s. 36).